प्राविधिक निर्देशकमा फिलिप्स
एन्फाको आकस्मिक बैठकले अस्ट्रेलियन गेरी फिलिप्सलाई प्राविधिक निर्देशक (टेक्निकल डाइरेक्टर) नियुक्त गरेको छ  ।  पदपूर्ति समितिको सिफारिसअनुसार उनलाई एक वर्षको लागि नियुक्ति गरिएको एन्फाका प्रवक्ता किरण राईले बताए  ।
काठमाडौं — एन्फाको आकस्मिक बैठकले अस्ट्रेलियन गेरी फिलिप्सलाई प्राविधिक निर्देशक (टेक्निकल डाइरेक्टर) नियुक्त गरेको छ  । पदपूर्ति समितिको सिफारिसअनुसार उनलाई एक वर्षको लागि नियुक्ति गरिएको एन्फाका प्रवक्ता किरण राईले बताए  ।अस्ट्रेलियाका क्लबहरू सिड्नी ओलम्पिक र ब्रिसबेन स्ट्राइकर्सबाट मिडफिल्डमा १५ वर्ष खेलेका उनले एन्फालाई दिएको आवेदनमा भनेका छन्, ‘अन्तर्राष्ट्रिय र क्लब स्तरमा गरी प्रशिक्षकका रूपमा विभिन्न ६ देशमा २० वर्ष काम गरेको छु । कुनै पनि परिस्थितिमा सफलता हात पार्नसक्ने खुबी मसँग छ । जहाँ मेरो ज्ञान प्रदान गर्ने र देशलाई नै अगाडि बढाउन सहयोग गर्नसक्ने भूमिकाका लागि चुनौती बेहोर्न चाहन्छु ।’उनले नेपाली फुटबललाई सीमितताको चुनौतीबीच पनि वास्तविक रूपमै भविष्यमा अगाडि बढाउन सक्ने योजना आफूमा रहेको दाबी गरेका छन् । उनीसहित विभिन्न देशका ९ जनाले प्राविधिक निर्देशकका लागि आवेदन दिएका थिए । सिड्नी ओलम्पिकमा दुई सिजन प्रशिक्षक रहेको बेला सन् २००२ मा अस्ट्रेलियन लिग जितेका फिलिप्सले क्वीन्सल्यान्ड एकेडेमीबाट प्रशिक्षकको करिअर १९९९ मा सुरु गरेका थिए । उनले भियतनामको डा नाङ, मलेसियाको सबाह र नेगेरी सेम्बिलन (पीबीएनएस) तथा फिलिपन्सको डाभाओ एगुइलासको टिम पनि लिगमा सम्हालेका थिए । ५५ वर्षीय उनीसँग ओसियाना क्षेत्रको टोंगाको राष्ट्रिय टिम (पुरुष) र पपुवा न्युगिनीको महिला टिमको प्रशिक्षाकको रुपमा पनि काम गरेको अनुभव छ ।एन्फाले ग्रासरुटमा कार्यरत सन्जित सिंहलाई कोचेज एजुकेसन, नवीन महर्जनलाई इलिट एन्ड युथ र हरि खड्कालाई वुमेन्स फुटबलमा प्रमुखमा नियुक्ति गरेको छ । उनीहरूका लागि एएफसीले अनुदान उपलब्ध गराउने पनि एन्फाले जनाएको छ । गोलकिपर किरण चेम्जोङसँग ‘चिया काण्ड’ मा परेका ट्रेनर विवेक विक्रान्त अधिकारीलाई पदमुक्त गर्ने निर्णय पनि बैठकले गर्‍यो ।